શર્તના “ન યે ચાંદ હોગા” જેવા સુંદર ગીત કરતાં પણ આ દ્વંદ્વગીત બહુ લોકપ્રિય બન્યું હતું. કારણકે નાયકના મનમાં નાયિકાની વફાદારી વિષે ચાલતી અવઢવ અને નાયિકાની એની સામેની અપાતી ખાતરી અને પ્રતિશંકાના ભાવને જે સરળ શબ્દોમાં ગીતકારે વ્યક્ત કર્યો. તેવી જ આરોહ - અવરોહની તર્જથી સંગીતકાર હેમંતકુમારે એની ભાવાભિવ્યક્તિ આપી. એમાં “હો ગયે તુમ્હારે” માં વચ્ચે આવતા વિરામ અને પછી બે વારના પૂનરાવર્તનથી શબ્દોના અર્થને પૂરતી વાચા મળી. એમાં હેમંત અને લતા બંનેના અત્યંત સુરીલા - મોહક સ્વરોએ ચાંદનીના કેફનું નિર્માણ કર્યું અને આમ આ ગીત અમર બની રહ્યું.